### Beslutning

Godkendt.

Afbud: Britt Frederiksen

### Sagsfremstilling

## Resume og sagens baggrund

Den lovpligtige sundhedsberedskabsplan, for Kalundborg Kommune har været i høring både internt og eksternt. Der er kommet høringssvar fra Handicaprådet, Seniorrådet og Socialudvalget internt og [adresse], Region Sjælland og Sundhedsstyrelsen eksternt.
Herunder beskrives de væsentligste ændringer og de overordnede dele af sundhedsberedskabsplanen.

## Indstillinger

Direktøren indstiller at Sundhedsberedskabsplanen godkendes.

## Behandling

Ældre- og Sundhedsudvalget, Økonomiudvalget og Kommunalbestyrelsen.

## Sagsfremstilling

Formålet med den lovpligtige sundhedsberedskabsplan er at sikre sundhedsvæsenets evne til at udvide og omstille sin behandlings- og plejekapacitet m.v. udover den daglige drift, ved større ulykker og hændelser. Sundhedsberedskabsplanerne skal som minimum opdateres og gennemgås i forbindelse med kommunalvalg.

Sundhedsberedskabsplanen, der skal gælde for årene 2026-2029 tager sit udgangspunkt i det *Nationalt Risikobillede* udgivet 2025 og *Planlægning af Sundhedsberedskabet – Vejledning til regioner og kommuner*. Der er i den nye plan lagt vægt på anvendelsen i praksis.

Sundhedsberedskabsplanen skal ses som en delplan under [adresse] overordnede Beredskabsplan.

Med udgangspunkt i de indkomne høringssvar er der lavet følgende ændringer:

Generelt:

* Der er konsekvensrettet i forhold til brugen af fodnoter og brugsen af bemærkninger.
* Overskrifterne på kerneopgaverne i *Del 1* af planen er rettet efter anbefalingerne fra Sundhedsstyrelsen, så der nu er 6 overskrifter i stedet for 4. Indholdet under overskrifterne er ikke ændret.

Specifikt:

* På anbefaling fra Sundhedsstyrelsen er kontaktinformation på deres døgndækkede beredskabsvagt tilføjet til punktet *koordinering*.
* Der er tilføjet et punkt om intern kommunikation under punktet *krisekommunikation*.
* Kerneopgaven - *Fortsat drift og genopretning* er udvidet med konkret og mere handlingsorienteret tekst.
* I indsatsplanen for *Psykosocialt beredskab* er der fjernet en sætning, så formuleringen af indsatsplanens formål nu står skarpere.
* Der er indskudt en sætning i indsatsplanen om *IT-beredskabet*, der beskriver at det også er vigtigt at melde ud, når et eventuelt nedbrud er slut.
* Der er tilføjet ekstra råd i *Bilag 6 – Tekst til informations*folder

Der ud over arbejdes der med:

*1) Der arbejdes for nuværende på at finde en permanent og konkret løsning på håndteringen af et eventuelt nedbrud på IT-systemerne, i form af en offline løsning, der er mere holdbar end den nuværende. Dette vil blive indskrevet hurtigst muligt i planen. Der skal derfor tages forbehold for denne mindre ændring i godkendelsen.*

*2) Der er for nuværende arbejde i gang med planens layout. Der skal derfor også tages forbehold for de ændringer der kan komme på det færdige udtryk. Det vil primært være en forside og formatering af selve tekstopsætningen.*

Sundhedsberedskabsplanen for 2026-2029 indeholder:

En del 1:
Her beskrives planens formål, organisering, ansvarsfordeling og kerneopgaver.

En del 2:
som indeholder indsatsplaner og instrukser, der i en beredskabssituation kan bruges som handleplaner og opslagsværk.

Indsatsplanerne med tilhørende instrukser er:

* Aktivering af Sundhedsberedskabet – udefrakommende aktivering
* Aktivering af Sundhedsberedskabet – Intern aktivering
* Ekstraordinære udskrivelser
* Smitsomme sygdomme. Herunder instruks for smitsomme sygdomme, karantæne i eget hjem, oprettelse af kommunale karantænefaciliteter og massevaccination.
* Lægemiddelberedskab
* Konkurs hos private leverandører
* Psykosocialt beredskab
* Nedbrud på nødkaldstelefonen
* Vejrbetinget beredskabssituation. Herunder hedebølge og Voldsomt vejrlig
* CRBNE-hændelser (**K**emiske, **B**iologiske, **R**adiologiske/**N**ukleare hændelser og hændelser med **E**ksplosiver)
* It-nedbrud på ældre- og sundhedsområdet
* Genopretningsplan

En del 3:
Som består af bilag med Telefonlisten, skabeloner til møder, Situationsbilledet, Logbog, Informationsfolder om krisereaktioner, Ajourføring og evaluering, Uddannelse og øvelser og Skabelon til lokale actioncards.

## Økonomiske konsekvenser

Ingen.

### Sagens forløb

08/12/2025 Ældre- og Sundhedsudvalget
Anbefales.
10/12/2025 Økonomiudvalget
Anbefales.

Afbud: Mogens Brandt